30. schôdza NR SR - 2.deň - B. popoludní
Dátum: 2018-03-26
Poslanec: Marosz, Ján (OĽANO)
Druh vystúpenia: Vystúpenie

86. "Ako môžu to, čo sa Jankovi a Martinke stalo, vyšetrovať ľudia, o ktorých Janko písal? Neveríme im." Vážené dámy, vážení páni, milí kolegovia, takto reagujú rodičia Janka Kuciaka a Martiny Kušnírovej na aktuálnu situáciu. Týmito slovami dovoľte, aby som si uctil ich pamiatku, aby som vyjadril hlbokú nedôveru vláde, ktorá namiesto toho, aby prevzala zodpovednosť za to, čo sa tu udialo, a opäť vrátila loptičku na stranu ľudí, tak sa takýmto spôsobom chce zabetónovať vo svojej pozícii. Predstupujete, vážená budúca vláda, pred nás, aby sme vám vyjadrili dôveru. Pozrime sa na to, čo je to dôvera. Dôvera je viera alebo presnejšie predpoklad, že budúcnosť bude mať kladný vývoj. Je to očakávanie človeka, že budúce konanie osoby alebo organizácie sa bude pohybovať v rámci spoločných hodnôt alebo morálnych predstáv. Vec alebo osoba, ktorej sa má dôverovať alebo dá dôverovať, sa označuje ako hodnoverná, vierohodná alebo dôveryhodná. Osoba, ktorá dôveru zradila, sa nazýva vierolomná. Pozrime sa teda, či môžeme po dvoch rokoch pôsobenia, a ja sa teraz zamerám na pána ministra dopravy, či mu môžeme dôverovať naďalej, keďže bol nominovaný ako budúci minister dopravy, výstavby a regionálneho rozvoja. Či môžeme očakávať nejaký pozitívny vývoj na základe skúsenosti z jeho pôsobenia v rezorte. Cítia občania zlepšenia v doprave alebo nie? Vláda sa v novom programovom vyhlásení zaväzuje udržať vysoké tempo výstavby diaľnic a rýchlostných ciest. Citujem: „Výstavba diaľnice D1 medzi Bratislavou a Košicami je naďalej dôležitou prioritou. Cieľom vlády je umožniť motoristickej verejnosti od roku 2020 využívať všetky diaľničné úseky.“ To myslíte vážne, pán minister? Považujete takýto záväzok za kredibilný? Alebo aj vy, pán budúci premiér? V roku 2020 budú občania využívať všetky diaľničné úseky alebo si z ľudí robíte srandu? V tejto chvíli je jasné, že cieľ nenaplníte. Úsek D1 Turany – Hubová ešte len idete projektovať, úsek Lietavská Lúčka – Dubná Skala s tunelom Višňové v roku 2020 dokončený nebude. Obchvat Ružomberka sa mal otvárať vlani a bude dokončený najskôr v roku 2022. A namiesto toho, aby ste sústredili maximálne energiu pracovníkov NDS-ky a vyčlenili ľudské aj finančné kapacity do skutočných priorít, vy ste ich kapacitu presmerovali na diaľničné úseky, ktoré sú prioritou číslo 3, 4 alebo 5. Výstavba diaľnic je naďalej výherným automatom pre oligarchické skupiny v pozadí politických strán a nie službou občanovi. Štát platí poradenským firmám vysoké sumy za služby, ktoré by vedeli urobiť radoví zamestnanci na ministerstvách za výrazne menej peňazí, to konštatuje vo svojej správe aj Najvyšší kontrolný úrad. Za všetky spomeňme napríklad firmu Deloitte a predražené právne služby firmy AKMG. Prieťahy v konaniach pri výstavbe ciest a neustále zmeny spôsobujú takmer všade na Slovensku, že sa ľuďom rozpadávajú domy, keď ich denne míňajú tisíce kamiónov. Ľuďom štát berie zdravie a skracuje život tým, že nedokáže efektívne a rýchlo podľa stanovených priorít stavať nové cesty I. triedy mimo intravilánov obcí a miest. Namiesto toho ste nasľubovali všade diaľnice, aj tam, kde to intenzity dopravy a socioekonomické ukazovatele neodporúčajú. Pán minister Érsek, slovo prioritizácia je vášmu pôsobeniu asi cudzie. Stačí sa pozrieť na situáciu v NDS, kde skúsení odborníci odchádzajú, lebo sa viac nedokážu pozerať na chaos a bačovanie politických figúrok vo vedení. Aj to je dôsledkom... Dôsledkom toho je aj to, že v tomto roku otvoríte nula kilometrov nových diaľnic. Ale napríklad korčuliari a cyklisti sa konečne dočkali teplého počasia na úseku Hričovské Podhradie – Lietavská Lúčka, kde ste im za 400 mil. eur pripravili ideálne podmienky na takmer hotovej diaľnici, ktorej ste zabudli pripraviť pokračovanie v podobe križovatky a privádzača. Už dva roky mešká výstavba obchvatu Bratislavy, kde pod pasívnym dohľadom štátu sa kšeftovalo s pozemkami a to oddialilo výstavbu. A nie je jasné, či vôbec španielsky koncesionár nájde pracovnú silu na realizáciu D4, R7. Pred župnými voľbami chceli poslanci za SMER, ale aj minister dopravy, aby bola uvoľnená tzv. dlhová brzda. Chceli tým povedať, že nemáme dosť peňazí na výstavbu diaľnic a rýchlostných ciest. Vláda si ale návrhom rozpočtu pre rok 2018 sama nastavila zrkadlo. Nedokáže efektívne čerpať ani tie prostriedky, ktoré má. Kým v štátnom rozpočte mala v roku 2017 na cesty a železnice k dispozícii takmer 1,4 mld. eur, tento rok má k dispozícii len 880 mil. eur. Ide teda o zníženie 55 %. Aj samotný rozpočet ukazuje, že ministerstvo dopravy nie je schopné čerpať európske fondy alokované na rok 2018, pretože nedokázalo vyčerpať peniaze z minulých rokov. V novom programovom vyhlásení vlády píšete: „Vláda ešte v roku 2016 prehodnotí zrušenie vlakov IC medzi Bratislavou a Košicami.“ Asi ide pán minister obstarať stroj času, aby mohol naplniť tento sľub. Toto považujete za dôveryhodné? V oblasti železničnej dopravy je minister úplne vo vleku podriadených inštitúcií, ktoré si v podstate robia, čo chcú. Minister im to umožňuje úplnou rezignáciou na strategickú úlohu riadiť železničný sektor podľa jednoznačného dopravného plánu pre územie Slovenska. Aj na tento cieľ má slúžiť dopravná autorita, k zriadeniu ktorej do dnešného dňa nedošlo napriek zmienkam v programovom vyhlásení. Je potrebné strážiť rozpočet štátom financovaných železničných podnikov a súčasne dôsledne kontrolovať, tvrdo sankcionovať, ako aj ďalej rozpracovávať kvalitatívne štandardy železničnej osobnej dopravy a železničnej infraštruktúry, aby sa nám nestávalo, že si národný železničný dopravca obstará elektrické rušne Vektron tým najdrahším možným spôsobom, pričom denne neplní ani elementárne kapacitné a kvalitatívne štandardy štátom objednávaných vlakov, nahrádzajúc nefunkčné moderné vlaky ich štyridsaťročnými atrapami. Nedostatočná kvalita ponúkaných služieb, riedko jazdiace a málo spoľahlivé vlaky s častými meškaniami, výpadkami spojení a stratou prípojov, neuspokojivá hygienická údržba použitých vozidiel, grafity, časté neplnenie plánu radenia vlakov osobnej dopravy vyháňa ľudí z vlaku, čo ostro kontrastuje s veľkorysou reklamnou kampaňou „Ideme vlakom s Hudbou vesmírnou“ za štvrť milióna. Integrácia dopravy je v nedohľadne. Napriek tomu, že máte v programovom vyhlásení záväzok zriadiť dopravnú autoritu, ktorá by priniesla poriadok a jednotné pravidlá medzi dopravcami, v tomto smere konáte veľmi málo. Vážené kolegyne a kolegovia, dôvera je predpoklad, že budúcnosť bude mať kladný vývoj. Na základe konštatovaných skutočností, hlasujúc podľa svojho vedomia a svedomia, nemôžeme vysloviť dôveru tejto vláde. Slovensko potrebuje zabrať aj v oblasti dopravy a nádej, že sa niečo zmení v najbližšom období, je nízka. Napriek tomu prajem pánovi ministrovi pevné zdravie a veľa dobrých poradcov so zmyslom pre službu občanovi a nie oligarchom. Ďakujem za pozornosť.